
ΘΕΜΑ: Μη αναστολή υπηρεσιακών μεταβολών, απαγόρευση χορήγησης  κανονικών αδειών, χορήγηση αδειών στους υπαλλήλους για την άσκηση του εκλογικού τους δικαιώματος 


Ενόψει των Ευρωεκλογών που θα διεξαχθούν στην Χώρα μας την 7η Ιουνίου 2009 ( Π.Δ. 50/4.5.2009, ΦΕΚ 64, Τεύχος Α’), σας πληροφορούμε τα εξής:

Α΄ Υπηρεσιακές μεταβολές

Κατά την περίοδο που προηγείται των εκλογών για την ανάδειξη αντιπροσώπων στο Ευρωπαϊκό Κοινοβούλιο δεν ισχύει η απαγόρευση των υπηρεσιακών μεταβολών του άρθρου 28 του ν. 2190/94 αναφορικά με το διορισμό ή την πρόσληψη καθώς και οποιαδήποτε πράξη σχετική με την υπηρεσιακή μεταβολή κάθε κατηγορίας προσωπικού δημοσίων υπηρεσιών και νομικών προσώπων του άρθρου 14 παρ. 1 του ανωτέρω νόμου. 

Β΄     Απαγόρευση χορήγησης κανονικών αδειών 


Σύμφωνα με τις διατάξεις των παρ 1 και 2 του άρθρου 106 του Π.Δ. 96/2007, απαγορεύεται η χορήγηση κάθε κανονικής άδειας απουσίας σε τακτικούς δημοσίους υπαλλήλους, στρατιωτικούς γενικά και τακτικούς υπαλλήλους των οργανισμών τοπικής αυτοδιοίκησης καθώς και στο προσωπικό με σύμβαση εργασίας ιδιωτικού δικαίου αορίστου χρόνου, στο διάστημα που μεσολαβεί από την ημερομηνία δημοσίευσης στη Εφημερίδα της Κυβέρνησης του προεδρικού διατάγματος που ορίζει την ημέρα διεξαγωγής της ψηφοφορίας για την εκλογή των μελών του Ευρωπαϊκού Κοινοβουλίου (Π.Δ. 50/4.5.2009, ΦΕΚ 64, Τεύχος Α’)  μέχρι και την ημέρα διεξαγωγής της ψηφοφορίας ( 7-6-09).


Ωστόσο τονίζεται ότι σε περίπτωση κατεπείγουσας ανάγκης, μπορεί να χορηγηθεί άδεια απουσίας σε δημοσίους υπαλλήλους και στρατιωτικούς γενικά, ύστερα από προηγούμενη έγκριση του αρμόδιου υπουργού ή του εξουσιοδοτουμένου από αυτόν οργάνου. Σε τακτικούς υπαλλήλους των οργανισμών τοπικής αυτοδιοίκησης η άδεια αυτή χορηγείται ύστερα από έγκριση του Γενικού Γραμματέα Περιφέρειας. 

Γ΄     Διευκολύνσεις για την άσκηση του εκλογικού δικαιώματος 



Επίσης από το συνδυασμό των διατάξεων της παρ 3 του άρθρου 106 του Π.Δ. 96/2007 και της παρ. 1 του άρθρου 50 του Υ.Κ. ( Ν. 3528/2007) προκύπτει ότι, στους τακτικούς υπαλλήλους του δημοσίου, των οργανισμών τοπικής αυτοδιοίκησης και των νομικών προσώπων δημοσίου δικαίου, χορηγείται ειδική άδεια απουσίας για την άσκηση του εκλογικού τους δικαιώματος. Ο χρόνος της άδειας αυτής δεν συνυπολογίζεται στο χρόνο της κανονικής άδειας που δικαιούνται οι υπάλληλοι αυτοί, σύμφωνα με τις σχετικές διατάξεις. 


Ειδικότερα, για τη μετάβαση στο τόπο άσκησης του εκλογικού δικαιώματος 
θα χορηγηθεί άδεια ως εξής:

1. Για τους υπαλλήλους για τους οποίους δεν εφαρμόζεται πενθήμερη εβδομάδα εργασίας :

α. Όσοι μετακινηθούν για την άσκηση του εκλογικού τους δικαιώματος σε απόσταση 100-200 χιλιομέτρων θα λάβουν άδεια μίας (1) εργάσιμης ημέρας.

β. Όσοι  μετακινηθούν σε απόσταση 201-400 χιλιομέτρων θα λάβουν άδεια δύο (2) εργασίμων ημερών.

γ. Όσοι μετακινηθούν σε απόσταση 401 χιλιομέτρων και πάνω θα λάβουν άδεια τριών (3) εργασίμων ημερών, εφόσον κινηθούν εξ ολοκλήρου οδικώς, με βάση την υπεύθυνη δήλωση τους. 

δ. Όσοι μετακινηθούν σε νησιά, για τα οποία δεν υπάρχει οδική πρόσβαση, ο αριθμός των ημερών αδείας που θα λάβουν θα εξετάζεται κατά περίπτωση, ανάλογα με την απόσταση και τις ειδικές συνθήκες μετακίνησης, χωρίς ωστόσο ή άδεια αυτή να υπερβαίνει τις τρεις εργάσιμες ημέρες.

2. Για τους υπαλλήλους για τους οποίους εφαρμόζεται πενθήμερη εβδομάδα εργασίας:

α. Όσοι μετακινηθούν για την άσκηση του εκλογικού τους δικαιώματος σε απόσταση 200-400 χιλιομέτρων θα λάβουν άδεια μίας (1) εργάσιμης ημέρας.

β.  Όσοι μετακινηθούν σε απόσταση 401 χιλιομέτρων και πάνω θα λάβουν άδεια δύο(2) εργασίμων  ημερών, εφόσον κινηθούν εξ ολοκλήρου οδικώς με βάση  την υπεύθυνη δήλωση τους.

γ.  Όσοι  μετακινηθούν σε  νησιά, για τα οποία δεν υπάρχει πρόσβαση , ο αριθμός των ημερών άδειας θα εξετάζεται κατά περίπτωση , ανάλογα με την απόσταση και τις ειδικές συνθήκες  μετακίνησης , χωρίς ωστόσο ή άδεια αυτή να υπερβαίνει τις τρεις (3) εργάσιμες ημέρες. 

3. Με την ίδια διαδικασία και προϋποθέσεις είναι δυνατόν να χορηγείται ειδική άδεια απουσίας με αποδοχές στο προσωπικό με σχέση εργασίας ιδιωτικού δικαίου του δημοσίου, των νομικών προσώπων δημοσίου δικαίου, των οργανισμών τοπικής αυτοδιοίκησης, καθώς και στο προσωπικό των υπόλοιπων νομικών προσώπων του δημόσιου τομέα οποιασδήποτε κατηγορίας, κλάδου και σχέσης εργασίας.

4. Με βάση λοιπόν τις προαναφερθείσες διατάξεις , σας παρακαλούμε να δώσετε στις υπηρεσίες σας και στα εποπτευόμενα από εσάς νομικά πρόσωπα δημοσίου δικαίου και οργανισμούς και επιχειρήσεις του δημοσίου γενικά  τομέα τις αναγκαίες οδηγίες και εντολές , ώστε να διευκολυνθεί το προσωπικό τους για την άσκηση του εκλογικού του δικαιώματος, η οποία  άλλωστε είναι υποχρεωτική σύμφωνα με τις διατάξεις του άρθρου 51 παρ 5 του Συντάγματος και του άρθρου 6 παρ 2 της νομοθεσίας για την εκλογή βουλευτών ( Π.Δ. 96/2007).

5. Παρακαλούνται επίσης τα Υπουργεία και οι λοιποί φορείς: 

α. εφόσον έχουν υπηρεσίες στο εξωτερικό,  να δώσουν τις απαραίτητες οδηγίες για τη διευκόλυνση των υπαλλήλων που επιθυμούν να έλθουν στην Ελλάδα για να ασκήσουν το εκλογικό τους δικαίωμα , με τη χορήγηση ειδικής άδειας απουσίας που να καλύπτει τον απολύτως αναγκαίο χρόνο για τη μετάβαση τους στον τόπο άσκησης του εκλογικού τους δικαιώματος και την επιστροφή τους στην υπηρεσία τους. 

β. να  διευκολύνουν τους υπαλλήλους τους, οι οποίοι έχουν δικαίωμα ψήφου για την ανάδειξη Κυπρίων βουλευτών στο Ευρωπαϊκό Κοινοβούλιο,    με τη χορήγηση ειδικής άδειας απουσίας με αποδοχές διάρκειας τριών (3) εργασίμων ημερών για την άσκηση του εκλογικού τους δικαιώματος στην Κύπρο.

Οι υπάλληλοι που θα κάνουν χρήση της εν λόγω ειδικής εκλογικής άδειας υποχρεούνται όπως προσκομίσουν στην οικεία υπηρεσία Διοικητικού – Προσωπικού του φορέα όπου υπηρετούν, φωτοτυπία της σχετικής σελίδας του εκλογικού βιβλιαρίου ή βεβαίωση αρμοδίου οργάνου, από την οποία θα προκύπτει ρητώς η συμμετοχή τους στις εκλογές 

6. Οι Δ/νσεις Διοικητικού των Υπουργείων παρακαλούνται να κοινοποιήσουν άμεσα την εγκύκλιο αυτή στα εποπτευόμενα νομικά πρόσωπα δημοσίου και ιδιωτικού δικαίου. Επίσης, οι Δ/νσεις Διοικητικού των Περιφερειών παρακαλούνται να κοινοποιήσουν άμεσα την εγκύκλιο αυτή σε όλους τους ΟΤΑ α΄ βαθμού και τα λοιπά νομικά πρόσωπα που εποπτεύουν . 

7. Τέλος παρακαλείται το Υπουργείο Απασχόλησης και Κοινωνικής Προστασίας,  για την έκδοση των απαιτούμενων οδηγιών, αναφορικά με το προσωπικό των επιχειρήσεων του ιδιωτικού τομέα, σύμφωνα με τις διατάξεις του άρθρου 106 παρ. 4 του Π.Δ. 96/2007.

8. Σε υπηρεσίες στις οποίες λόγω της αποστολής και λειτουργίας τους θα υπάρξουν τυχόν ιδιαίτερες δυσχέρειες  στην εξυπηρέτηση επειγουσών αναγκών του κοινωνικού συνόλου (π.χ. νοσηλευτικά ιδρύματα, λιμένες, τελωνειακοί σταθμοί κλπ) η χρήση της ευχέρειας αυτής θα πρέπει να γίνεται μα απόλυτη φειδώ , όσον αφορά τον αριθμό των ημερών άδειας .

Η παρούσα εγκύκλιος είναι καταχωρημένη και στην ιστοσελίδα της Γενικής Γραμματείας Δημόσιας Διοίκησης και Ηλεκτρονικής Διακυβέρνησης (www.gspa.gr), στην ενότητα  «Δημόσια Διοίκηση – Επικαιρότητα».
   Ο Υπουργός 

 Προκόπιος Παυλόπουλος









